Să fie oare Cristian Popescu Piedone doar iepurele lui Dom' Profesor? În clar obscurul mediatic, strategia de atac a stăpânului antenelor devine tot mai limpede: vrea locuri mai multe pe listele europarlamentare și parlamentare pentru oamenii săi.
Deși nedeclarată oficial, în București, campania electorală a început. Cârpe uriașe cu figura lui Cătălin Drulă acoperă calcanele blocurilor, sute de panouri publicitare cu Nicușor Dan mulțumind bucureștenilor pentru deranjul schimbării țevilor se răsfiră prin intersecții și aproape deloc ale doctorului Cătălin Cîrstoiu, candidatul surpriză al coaliției PSD-PNL.
Internetul și publicațiile online sunt pline cu mesajele lui Cristian Popescu Piedone. Se estimează că a cheltuit peste un milion de euro pe publicitatea pre-electorală! Luni, au apărut în spațiul public două sondaje paralele. În Avangarde, compania de cercetări sociale a lui Marius Pieleanu, Piedone era cotat cu 44 %, iar Nicușor Dan cu 27 %. În Sociopol, instituție controlată de Mirel Palada, Nicușor Dan avea 34 %, iar Piedone 30 %. Medicul Cătălin Cîrstoiu: 16 % în Avangarde și 26 %, în Sociopol. Cum e posibilă așa o diferență? Mai au instituțiile de profil credibilitate sau s-au pus la remorca financiară a grupurilor de interese?
În SUA, strategii electorali publică procente mai mici, decât în realitate, pentru mobilizarea activului de partid și a alegătorilor
Este cunoscută practica sondajelor înșelătoare. În precampanie, în majoritatea țărilor din lume se manipulează electoratul cu cifre și mesaje subliminale. Doar în SUA, strategii electorali publică în media cote de intenții de vot mai mici, decât în realitate, pentru a mobiliza activul de partid și agenții electorali ai candidatului.
Se întâmplă minuni în spatele datelor statistice, fără scopuri ascunse? Nimic nu se face dezinteresat. Sondajele costă în jur de 30.000 – 50.000 de euro.
Orice specialist al comunicării publice râde de rățoiala pe baltă secată a plescăitorilor de regiment, înșirați soldățește în platourile tembeliziunilor.
Să nu uităm că înainte de nominalizarea doctorului Cîrstoiu, Nicușor Dan a dat publicității un sondaj, realizat de o casă necunoscută, prin care îl urca pe Cristian Popescu Piedone, la amețitoarea cotă de 40,4 %, el clasându-se în apropiere, cu un punct mai puțin! Întrebat de ce l-a expus cu un așa scor mare, edilul capitalei ar fi mărturisit unui prieten că a încercat să forțeze coaliția de guvernare pentru nominalizarea rebelului de la 5, fiind un personaj convenabil din punct de vedere al bătăliei electorale.
PieleaNU a sondat doar în RFG
Se zice că Antena 3 – CNN a comandat sondajul lui Pieleanu, prin care Piedone ar fi la zece procente peste Nicușor Dan și douăzeci deasupra lui Cătălin Cîrstoiu. Puțină lume a sesizat micul, marele amănunt. Eșantionul a fost ales numai din zona numită generic RFG. Adică, Rahova, Ferentari, Giurgiului. În sectoarele 1, 2, 3 și 6, procentele neînfricatului scad simțitor.
Aflând din surse neortodoxe, reprezentanții coaliției PSD-PNL s-au grăbit să se arunce în brațele lui Mirel Palada, cerând o forță rapidă pentru ripostă. Astfel, cu trei ore înainte de anunțarea dezastrului pentru Nicușor Dan și pentru Cătălin Cîrstoiu, Sociopol a sărit cu îndulcitorul sondaj, prin care PSD-PNL ar avea împreună 57 %, deci un vas excelent de expansiune pentru medicul nemarketizat încă. Și în cercetarea rapidă a lui Mirel Palada, Cîrstoiu e pe locul trei, dar cu zece la sută mai mult decât în cea a lui Pieleanu.
Ca un temerar al campaniilor electorale, cu nasul de vulpoi, pot aprecia că ceva e putred în Danemarca.
Deși a promis că va merge până la capăt, puțini dintre noi cred că edilul de la sectorul 5 va da pasărea din mână pe cioara de pe gard. El joacă un rol prestabilit.
Piedone e pus în vitrină, la fel ca iepurașii din Cartierul roșu
Așadar, Piedone este pus în vitrină, precum minunații iepurași în Cartierul roșu din Amsterdam, spre unică folosință. Să fie aruncat pe post de momeală pentru ca delfinii din PSD-PNL să muște? Dom' profesor este cunoscut pentru abilitatea de a smulge bani și locuri eligibile pentru oamenii săi. Dacă i-a mers în ultimii douăzeci de ani, de ce nu i-ar merge și acum?
Mai nou, Cristian Popescu Piedone s-a retras la studiu în bibliotecă. A anunțat că e timp de reflecție și că nu mai vorbește cu jurnaliștii. Și tăcerea e un răspuns.
Pare-se că de data asta i se înfundă Domnului Profesor strategia! Pe locurile eligibile ale coaliției PSD-PNL pentru alegerile europene apare doar Maria Grapini, un parlamentar ce s-a ținut de muncă, nu de sindrofii politice. Timișoreanca își merită pe deplin locul pe listă. Dar restul?
Cum să rămână PUSL-ul fără colegi? Ar spune noul Con Iancu.
Partidul care a mers mereu în cârjele altuia
Un lucru trebuie însă notat. Partidul lui Dan Voiculescu s-a numit la început Partidul Conservator. A încercat contra unui onorariu substanțial, acordat actualului consilier pe securitate națională a lui Klaus Iohannis, pe numele său de botez Dudu Ionescu, să-l vâre în Partidul Popular European. N-a mers! Apoi, a intrat pe ușa din dos în Parlament, fiind ajutat de PSD. Vigilentul și combinatorul de geniu al politicii dâmbovițene, Traian Băsescu, a chemat Partidul Umanist Român la guvernare, neavând de ales o altă alternativă. Președintele în funcție atunci a numit compromisul politic – drept – o "soluție imorală."
Fie că s-a numit PC, PUR sau PUSL, partidul lui Dan Voiculescu n-a reușit niciodată să treacă pragul electoral de unul singur. Mereu s-a asociat cu cineva. Îndeobște, PSD-ul i-a deschis ușile. Mai tot timpul, a vârât 2-3 europarlamentari și aproape o duzină de parlamentari.
De data aceasta, cântul de sirenă sună hodorogit în urechile noilor Ulise, prea siguri pe catargele lor.
Destoinicul stăpân al antenelor a reușit cele mai multe intrări pe ușa din dos și cei mai mulți bani pe vremea când PSD era condus de Liviu Dragnea. Fiindcă nicio faptă bună nu rămâne "nepedepsită," după ce liderul a ieșit din pușcărie, darnicul fost președinte a fost interzis să mai apară pe antene, de frică să nu-l supere pe Marcel Ciolacu, alt bun de plată.
Astăzi, strategia de luptă, cu Piedone, în vitrina schimbului liber de prejudecăți, pare că nu mai ține. Cel puțin până la ora redactării editorialului, liderii PNL și PSD n-au consimțit la târg.
Toate datele problemei arată că medicul Cătălin Cîrstoiu sprintează în câștigătorul alegerilor locale din București și are prima șansă de a fi primar general, dacă Piedone s-ar retrage.
Se pare că șantajul nu ține! Piedone merge înainte, dar purtând cronometrul setat spre oprire.
P.S. George Simion a anunțat că va avea o conferință de presă comună cu Piedone. Poate că până la acel moment cărțile să fi fost deja jucate (lucrate).
VOCILE LUMII
Mihai Valentin Neagu
Publicist
"Cristian Popescu Piedone nu este un luptător, este doar un profitor. Iar sondajul apărut recent confirmă disperarea păpușarilor care îi trag sforile. Nu au venit ofertele! Cu riscul de a părăsi partidul pe care îl conduce, scriptic, Piedone nu va renunța la postul sigur de la sectorul 5. Iar timpul îmi va da dreptate. Bătălia pentru capitală se va da între Nicușor Dan și Cătălin Cîrstoiu. Mă rog, dacă, nu cumva, Piedone nu va considera atractiv să o vireze către culoarea aurie și să declare că rămâne la sectorul 5, dar că îl susține și recomandă pe candidatul propus de George Simion. Orice este posibil. Zarurile încă se rotesc," scrie Mihai Valentin Neagu, pe pagina sa de facebook.